Выбар першай нядзелі пасля Вялікадня невыпадковы – на гэты дзень прыпадае актава Змёртвыхпаўстання Пана, якая вянчае правядзенне Пасхальнай Містэрыі Хрыстуса. Гэты перыяд у літургіі Касцёла выразней, чым іншыя, паказвае таямніцу Божай Міласэрнасці, якая найпаўней аб’явілася ў муцы, смерці і Змёртвыхпаўстанні Хрыстуса. Устанаўленне свята Божай Міласэрнасці ў непасрэднай блізасці літургіі мукі і Змёртвыхпаўстання Хрыстуса падкрэслівае крыніцу і матыў перажываных таямніц веры. І гэта, без сумневу, Божая Міласэрнасць. Інакш кажучы, не было б справы адкуплення, калі б не было Божай Міласэрнасці. Гэтую сувязь убачыла Сястра Фаўстына, якая напісала ў Дзённіку: “Бачу, што справа адкуплення звязана са справай міласэрнасці, якой жадае Пан” (Дз. 89).